
REFERAT

Propunere de aprobare a acordării titlului de Cetăţean de Onoare 

al Municipiului Timişoara Majestăţii Sale Regelui Mihai I al României

Majestatea Sa Regele Mihai I al României s-a născut la 25 octombrie 1921, la Sinaia. Este fiul legitim al Regelui Carol al II-lea şi al Reginei-mamă Elena.

Prima domnie a Majestăţii Sale Regelui Mihai I a început în 1927, după moartea bunicului Său, Regele Ferdinand I. Regele-copil a fost tutelat de o Regenţă condusă de unchiul Său, Principele Nicolae al României.

După venirea pe Tron a Regelui Carol al II-lea, în iunie 1930, şi după plecarea Reginei-mamă în exil, Regele Mihai a rămas în grija tatălui Său, devenind din ce în ce mai închis în sine şi mai gânditor. Mihai I a primit titlul de Mare Voievod de Alba Iulia.

În urma abdicării tatălui Său, la 6 septembrie 1940, a redevenit Regele Mihai I. Devenit din nou Rege, la 19 ani, Mihai I a avut de-a face cu o situaţie disperată: cel de-al Doilea Război Mondial, o viaţă politică extrem de dificilă şi o ţară în colaps economic. Primii patru ani a domnit sub dictatura Mareşalului Ion Antonescu.

În timpul războiului, Regele i-a îmbărbătat pe ostaşii români care au luptat pentru reîntregirea ţării, prin recuperarea Basarabiei ocupate de sovietici. Nu a fost, însă, de acord cu depăşirea liniei Nistrului şi cu înaintarea Armatei Române în interiorul URSS, alături de armatele Germaniei naziste. În ciuda refuzului Mareşalului Antonescu, la 23 august 1944 Regele a hotărât trecerea României în tabăra aliaţilor săi tradiţionali. După arestarea Mareşalului şi alăturarea României la Alianţa antihitleristă, forţele germane au fost obligate să părăsească România. Acest act de curaj al Regelui Mihai I a scurtat războiul cu cel puţin şase luni şi a cruţat vieţile a sute de mii de oameni.

Din 1944, Majestatea Sa Regele s-a opus din toate puterile instaurării autorităţilor comuniste (greva regală fiind apogeul acestor încercări). În noiembrie 1947, Majestatea Sa a participat la căsătoria Principesei Elisabeta a Marii Britanii cu Ducele de Edinburgh. Acolo a întâlnit-o pe Principesa Ana de Bourbon-Parma, de care s-a îndrăgostit la prima vedere.

La întoarcerea în ţară, Majestatea Sa Regele Mihai a cerut să se căsătorească cu Principesa Ana. Acest fapt a creat panică în rândurile autorităţilor comuniste şi, probabil, a provocat  grăbirea hotărârii de a-i cere Regelui abdicarea. În cele din urma, Regele Mihai a fost silit să abdice, la 30 decembrie 1947, sub ameninţarea lui Petru Groza şi a lui Gheorghe Gheorghiu-Dej că, în caz de refuz, vor fi ucişi 1000 de tineri deţinuţi de comunişti. Actul abdicării, semnat sub ameninţare, este ilegal şi lovit de nulitate. Mai mult, actul nu a fost niciodată sancţionat de Parlamentul României.

La 3 ianuarie 1948, Regele Mihai şi Regina-mamă Elena au părăsit România, luând cu ei doar câteva bunuri personale. 

Exilul Majestăţii Sale Regelui Mihai I şi al Reginei Ana a început odată cu revenirea de la nunta din Atena. Au locuit, până la sfârşitul anului 1948, la Vila Sparta, locuinţa Reginei-mamă Elena. Din 1949, Regele Mihai şi Regina Ana s-au mutat la Lausanne şi apoi în Anglia, unde au locuit până în 1956.

Pentru a-şi câştiga existenţa, Regele şi Regina au avut o fermă de pui şi un mic atelier de tâmplărie.

Familia Regală s-a întors în Elveţia în 1956. Regele Mihai a semnat un contract cu compania aeriană "Lear Incorporated" din Geneva. Familia s-a mutat la Versoix, un mic oraş de pe malul lacului Léman, la câţiva kilometri de Geneva. Aici a locuit peste patruzeci şi cinci de ani.

În anul 1958, compania "Lear" a părăsit Geneva, drept pentru care, un an mai târziu, Majestatea Sa Regele a înfiinţat o companie de electronică şi de mecanisme automate, denumită METRAVEL, care şi-a încetat activitatea din cauza concurenţei marii industrii cinci ani mai târziu.

Abia în 1992, la trei ani după revoluţia Română din 1989 prin care a fost înlăturat guvernul comunist, noul guvern român i-a permis Regelui Mihai să revină în ţara sa pentru a participa la prăznuirea Paştelui. Regele a fost întâmpinat de populaţie cu o simpatie deosebită. În Bucureşti, peste un milion de persoane au ieşit în stradă pentru a-l vedea. Popularitatea Regelui a îngrijorat puterea politică, Regelui interzicându-i-se accesul în România pentru următorii cinci ani. În 1997, România i-a reactivat Regelui Mihai cetăţenia română şi i-a permis să îşi reviziteze propria ţară. Locuieşte actualmente preponderent în Elveţia, la Aubonne, şi în perioade mai scurte în România, fie la castelul său de la Săvârşin, fie la Palatul Elisabeta din Bucureşti, pus la dispoziţia sa prin decizie parlamentară.

Deşi ar fi fost îndreptăţit să o facă, Regele Mihai I nu şi-a revendicat niciodată dreptul legitim de a conduce din nou România. El a considerat că o restaurare a monarhiei în România poate avea loc doar ca urmare a dorinţei poporului român. „Dacă oamenii vor să mă întorc înapoi, mă voi întoarce înapoi” a declarat în 1990. Dar, a spus în continuare, „românii au suferit destul să li se impună şi au dreptul de a fi consultaţi în ceea ce le priveşte viitorul.”

În istoria contemporană a României, Majestatea Sa Regele Mihai I este singurul şef de stat care a tratat, direct sau indirect, de la egal la egal, cu cei mai importanţi lideri ai timpului său: Mussolini, Hitler, Roosevelt, Regele George al VI-lea al Marii Britanii, Truman, Stalin, Churchill, Vâşinski. A fost rege la numai 6 ani, apoi la aproape 19 ani. A scurtat durata celui de-al Doilea Război Mondial şi a salvat vieţile a sute de mii de oameni. Chiar dacă nu se mai află oficial la conducerea României, Majestatea Sa Regele Mihai I continuă să vegheze la soarta poporului său şi să se implice în acţiuni de promovare a intereselor României. Astăzi nimeni nu mai pune la îndoială loialitatea pe care Majestatea Sa a arătat-o poporului român  chiar şi în momentele dificile în care a fost nevoit să părăsească Ţara pentru a împiedica, prin sacrificiu personal, un conflict cu consecinţe greu de prevăzut. Statura morală şi istorică a Majestăţii Sale a reprezentat, însă, şi reprezintă în continuare o oază de speranţă pentru români. 

Nu trebuie să trecem cu vederea nici contribuţia Majestăţii Sale Regelui Mihai I al României la dezvoltarea Timişoarei şi la posibilitatea ca astăzi Timişoara să fie unul din cele mai importante oraşe ale României şi chiar ale acestei regiuni a Europei. Oraşul nostru trebuie să îi fie recunoscător şi astăzi Majestăţii Sale pentru întemeierea unor instituţii de cult, învăţământ şi cultură:  Catedrala Mitropolitană Ortodoxă, Opera Română, Universitatea de Medicină şi Farmacie, Biblioteca Universitară, Universitatea Timişoara, Filarmonica de Stat „Banatul”, Facultatea de Agronomie (devenită ulterior Universitatea de Ştiinţe Agricole a Banatului) sunt numai câteva dintre instituţiile emblematice ale Timişoarei care există datorită Majestăţii Sale Regelui Mihai I al României.
În semn de recunoştinţă pentru meritele pe care Majestatea Sa Regele Mihai I al României le-a avut în devenirea României, în general, şi a Timişoarei, în particular, propun Consiliului Local Timişoara să acorde Majestăţii Sale Regelui Mihai I titlul de Cetăţean de Onoare al Municipiului Timişoara.
Gheorghe Ciuhandu

